OPPDAGELSER,+KOLONIER+OG+SLAVEHANDEL

=Sammendrag= På 1500-tallet begynte vesteuropeerne å erobre områder i andre verdensdeler. Motivene var både å bekjempe islam, utbre kristendommen og sikre seg gull, krydder, silke og andre eksotiske varer som det var stor etterspørsel etter i Europa. En årsak til at italienere, portugisere og spaniere forsøkte å finne en sjøvei til Asia, var at en ny islamsk stormakt, Det osmanske riket, sperret de gamle handelsveiene til Asia over land. Osmanene hadde erobret hele Balkanhalvøya på 1300-tallet og stormet Konstantinopel i 1453. Dermed gjorde de slutt på Det østromerske riket. Den russiske tsaren tok opp arven etter den østromerske keiseren som den ortodokse kristenhetens beskytter. Moskva skulle være det nye Roma. Russland stod fram som en ny europeisk stormakt etter at tsarens styrker hadde drevet mongolene på defensiven på 1400-tallet. Russerne fortsatte østover gjennom Sibir mot Asia, og de nådde Stillehavet på begynnelsen av 1600-tallet. Da hadde allerede portugisere og spaniere med italiensk økonomisk hjelp og ekspertise erobret områder i Asia og Amerika. Nye skip som kunne bære store kanoner, var avgjørende for europeernes militære overlegenhet. Amerika ble funnet fordi italieneren Kristoffer Columbus trodde han kunne finne en snarvei til Asia. Portugal og Spania ble utfordret av Nederlandene og England. I tillegg til strid om handelsveiene var det også religiøse motsetninger. Den katolske spanske kongen Filip 2. ønsket å kue nederlendere og engelskmenn fordi de var protestanter. Under dronning Elisabet ødela engelskmennene den store spanske armada som ble sendt mot dem i 1588. Etter dette hadde Spania tapt kontrollen over Atlanterhavet. Nederlenderne erobret krydderøyene i Indonesia, og England begynte å utbre sin sjømakt til alle verdensdeler. På 1500-tallet stilte statsmaktene seg i spissen for et nytt økonomisk system - merkantilismen. Det gikk ut på at en stat burde skaffe seg så mye edelt metall som mulig. En kunne skaffe seg det ved å eksportere mer enn en importerte. Det ble viktig å selge kolonivarer slik at en kunne få overskudd på handelsbalansen. Trekanthandelen mellom Europa, Afrika og Amerika med våpen, slaver og sukker ble et ledd i dette. Det er uenighet om hvorfor Europa ble den ledende verdensdelen på 1500-tallet. Forskerne har pekt på en særegen kapitalistisk ånd, samarbeidet mellom konger og handelsborgerskap, teknologisk overlegenhet på skips- og våpensiden, korstogstanken og større frihet for nye tanker.

Se også: Renessansen, humanisme og filosofer

HJEM